বড়দিনে বাড়িতে ক্রিসমাস ট্রি সাজাবেন? এই ভাবে সাজালেই দারুণ দেখাবে ঘর

ওয়েব ডেস্ক: ক্রিসমাস (Christmas 2025) মানেই আনন্দ, আলো আর বাড়ির কোণে সুন্দর করে সাজানো একটি ক্রিসমাস ট্রি (Christmas Tree Decoration)। ঝলমলে আলোয় মোড়া সেই গাছ শুধু উৎসবের প্রতীকই নয়, পরিবারের সকলকে একসঙ্গে সময় কাটানোর সুযোগও করে দেয়। তবে একটু পরিকল্পনা করে সাজালে সাধারণ একটি ক্রিসমাস ট্রিও হয়ে উঠতে পারে ঘরের মূল আকর্ষণ। কীভাবে বাড়ির ক্রিসমাস ট্রিকে সুন্দর করে সাজাবেন? রইল কয়েকটি সহজ অথচ কার্যকর টিপস।

ক্রিসমাস ট্রি সাজানোর প্রথম ধাপই হল আলো। সব সময় নিচ থেকে উপরের দিকে এবং ভেতর থেকে বাইরের দিকে লাইট লাগান। সাধারণ মাল্টিকালার লাইটের বদলে ওয়ার্ম হোয়াইট লাইট ব্যবহার করলে গাছটিতে রাজকীয় ও ক্ল্যাসি লুক আসবে। ডালপালার একটু ভেতরের দিকে আলো ঢুকিয়ে দিলে গাছটি যেন ভেতর থেকে ঝলমল করে ওঠে।

আরও পড়ুন: এই বড়দিনে উৎসবের উষ্ণতা বাড়াতে ভরসা রাখুন লালে

সব রকম রঙ একসঙ্গে ব্যবহার না করে একটি ‘কালার থিম’ ঠিক করে নিন। এতে গাছটি অনেক বেশি গোছানো দেখাবে। ক্লাসিক লুক আনতে লাগান লাল ও সবুজ। রয়্যাল লুক দিতে সোনালি ও সাদা। উইন্টার ওয়ান্ডারল্যান্ডের লুক দিতে বেছে নিন রুপালি ও নীল রং।

গাছ সাজানোর সময় ভারসাম্য খুব জরুরি। বড় আকারের বল বা অর্নামেন্টস নিচের দিকে এবং গাছের ভেতরের দিকে রাখুন। ছোট ও হালকা সাজগুলো উপরের সরু ডালগুলিতে ঝোলান। ডালের একদম ডগায় না ঝুলিয়ে একটু ভেতরে রাখলে গাছটি আরও ঘন ও সুন্দর দেখাবে।

গাছের চারপাশে চওড়া সাটিন বা নেটের ফিতে জড়িয়ে দিতে পারেন। সঙ্গে ছোট ঘণ্টা, স্নোফ্লেক্স, পাইন কোন ব্যবহার করলে সাজে আসবে প্রাকৃতিক আমেজ। ডালপালার ফাঁক ঢাকতে তুলো দিয়ে কৃত্রিম বরফের ছোঁয়াও দিতে পারেন।

গাছের একদম উপরে বড় একটি তারা বা দেবদূত বসান—এটাই ট্রি টপার। গাছের নিচে স্ট্যান্ড ঢাকতে ব্যবহার করুন লাল বা সাদা কাপড়ের ট্রি স্কার্ট। এই স্কার্টের উপর উপহারের বাক্স সাজিয়ে রাখলে পুরো ট্রি-সাজ সম্পূর্ণতা পায়।